እነ ብርቱካን ሚደቅሳ ከመጡ በኋላ ግን ባህል ተበላሸ። እንደጾታዋ ሴት የሆነች ብርቱካን ተንስታ ሁሉንም በትህትና በወግና በህግ ላድርገው ብላ ዋጋዋን አገኘች። ህዝብም መሪም አልተቀበላትም። ትንሽ ያጉረመረሙ ደጋፊዎቿ ተነሱና ጠፉ። ተረሳች። እንደሌሎቹ የፖለቲካ መሪዎች መቆጣትና መደንፋት ብትችል ግን አትረሳም ነበር። ቴዲ አፍሮ ጎሮወሻባዬ ወይም ሽለላና ቀረርቶ መጫወት ሲገባው ያስተሰርያል ብሎ አልጫ ዘፈን ሲያላዝን የሞተ ሰው ገጨ ተብሎ ታሰረ። ከንቀታቸው ብዛት በህይወት የነበረ ሰው እንኳ እንዲገጭ አላደረጉትም። ታረቁ ተስማሙ እስላምና ክርስቲያን አብራችሁ ኑሩ… የሚል አልጫ ዘፈን ለጀግኖቻችን አይስማማቸውም። ትግሉን ጭር ያደርገዋል። ሰላማዊው ፕሮፌሰር መስፍን ደህና መጥተው መጥተው ከተጋጋሉ በኋላ እንደገና ተመልሰው ጸሎት ምናምን ሲሉ ተጋዳላዮቹ ጀግኖች በሰደፍ ወገሯቸው። ምን ማለት ነው? ሰው ትግሉ ሁሉ በተፋፋመበት ጊዜ ጸሎት ምናምን ይላል እንዴ? ወያኔዎች አበዱ። ሰላማዊ ትግል አይሰራም ያሉት ጀግኖቹ ኢትዮጵያውያን ሳይቀር ደስ አላቸው።
